אישה עם שרשרת פנינים

אישה עם שרשרת פנינים. (בהולנדית: Vrouw met parelsnoer) היא ציור שמן מאת יאן ורמיר, אשר נוצר בין השנים 1662 ל-1665. מידות היצירה הן 56.1 סנטימטרים בגובה ו-47.4 סנטימטרים ברוחב. כיום שייך הציור לקרן למורשת התרבות הפרוסית, והוא מוצג בגמלדה-גאלרי שבברלין.

 תיאור התמונה 
אישה צעירה נראית בפרופיל כשהיא מתבוננת בעצמה במראה קטנה התלויה לצד חלון זכוכית צבעוני. דרך החלון חודרת קרן שמש בהירה, המטילה אור זהוב על הווילון הדק ופורשת זוהר רך ברחבי החדר, המאירים את פניה וחלקה העליון של גופה. האישה לבושה בז'קט צהוב ממשי, מעוטר בפרווה המזכירה פרוות סמור, המגיע עד למותניה, ומתחתיו חצאית רחבה ורבת קפלים הנשפכת עד לרצפה. היא מסדרת את שרשרת הפנינים שעל צווארה, כשהיא אוחזת בשני קצותיה ומותחת אותם בעדינות, אך בו בזמן נראית שקועה לחלוטין במראה שבידיה, חסרת תנועה כמעט.

היא עונדת עגילי פנינה יקרי ערך בצורת טיפה, ושערה האסוף מעלה מעוטר בסרט ורוד. על שולחן בעל פלטה כפולה וכבדה נפרש בד עבה ומקופל, המכסה חלקית אגרטל יוקרתי עם מכסה בצבע כחול. סמוך לבד מונח מברשת פודרה.

הויטראז' מזכוכית צבעונית שבחלון הסגור נראית בקושי. ככל הנראה, מדובר באותו עיטור זכוכית שיאן ורמיר הציב באופן בולט בציוריו כוס היין והנערה עם כוס היין, שבהם לשתיית היין תפקיד משמעותי. בזכוכית זו מתוארת, ככל הנראה, אלגוריה של תכונת האיפוק – טמפרנציה (Temperantia) – אחת מארבע המידות הטובות הקלאסיות, המסמלת שליטה עצמית ואיזון.

 משמעות 
הציור מבקש להמחיש את העימות בין תאווה למידה טובה, אך עושה זאת ברמיזה עדינה בלבד, כך שהנושא אינו נאמר במפורש אלא משתמע. לבושה של האישה, מברשת הפודרה ושרשרת הפנינים נחשבים לסמלים של גאוותנות והבל - ביטויים של הבלי היופי והחיצוניות. נראה כי היא נתונה לקסם האהבה העצמית, בעוד שלפי הנורמות החברתיות של תקופתה נחשבה הצניעות לאחת המידות הטובות והנעלות ביותר.

250px|ממוזער|שמאל|אישה צעירה מול מראה, פרנס ואן מיריס. הציור מתאר סצנה אינטימית של אישה בעת ההתבוננות בעצמה, ומציג סמלים דומים לאלו שביצירת ורמיר, כגון מראה, פנינים וכיסא חתוך בקדמת התמונה. הדמיון המוטיבי בין שתי היצירות מרמז על זיקה בין ציירי הז'אנר ההולנדי במחצית השנייה של המאה ה־17.
 היסטוריית הבעלות 
התיעוד המוקדם ביותר הידוע של הציור ככל הנראה מתוארך לשנת 1696, אז מופיע ברשימת מכירה יצירה מאת ורמיר תחת מספר 36, בתיאור "אישה צעירה בעת ההתגנדרות; יפה מאוד", ונמכרת עבור 30 גילדן. בשנת 1809 הופיע הציור במכירה פומבית אצל י. קאודרי באמסטרדם ונמכר במחיר של 55 גילדן. כעבור שנתיים הוצע שוב למכירה באותו מקום, ונרכש עבור 36 גילדן.

הציור היה חלק מאוספו של האספן ה. גרבדון, וממנו נרכש על ידי המבקר והאספן הצרפתי תאופיל טורה (Théophile Thoré), שהעביר אותו בהמשך לתעשיין מבאכן, ברתולד זוארמונט (Barthold Suermondt). באותה תקופה נחשבה אוספו של זוארמונט לאוסף הפרטי הגדול ביותר בגרמניה, שהתמקד בעיקר ביצירות בתי הספר הצפוניים של הציור האירופי.

בשנת 1874 נרכש הציור, יחד עם כל אוסף זוארמונט, עבור הגמלדה-גאלרי בברלין, שם הוא שמור ומוצג עד היום.

 קבלה 
האמנית סופי מאטיס , אשר ידועה ביצירת סדרת פרשנויות מודרניות ליצירות מופת מן ההיסטוריה של האמנות, יצרה גרסה פרפרזית גם לציור העלמה הצעירה של יאן ורמיר. מאטיס נקטה בגישה ייחודית שבה הסירה מן היצירות דמויות ובעלי חיים, אך שמרה במדויק על המבנה החללי, הצבעים והקומפוזיציה של המקור. ביצירתה המבוססת על ציורו של ורמיר, נותרים החדר והאור כשהיו, אך הדמות הנשית נעלמת - מהלך המחדד את הממד הפנימי והפורמליסטי של היצירה המקורית.

הסופר וההוגה האמריקאי מארק פון שלֶגֶל (Mark von Schlegell) מעניק לציור מקום מרכזי ברומן שלו High Wichita. ביצירה זו, הכתובה בסגנון של רומן מדע בדיוני בלשי, מועתק הציור באופן מדויק באמצעות "מנעול קוונטי" – אמצעי בדיוני המאפשר שעתוק מושלם של חפצים. באמצעות מוטיב זה עוסק הרומן בשאלות יסודיות הנוגעות למהותו של המקור מול הזיוף, ולערכה האמיתי של יצירת האמנות, הן בהקשר התרבותי והן במונחים של ייחוד וזהות.

קישורים חיצוניים

הערות שוליים

קטגוריה:ציורים מהמאה ה-17
קטגוריה:ציורי שמן
קטגוריה:נשים בציור
קטגוריה:דיוקנאות נשים
קטגוריה:יאן ורמיר
קטגוריה:גמלדה-גאלרי: ציורים